PMIndiaData/PMIndiaSum huggingface dataset:
नेताजी की फाइलों को सार्वजनिक करना एक महत्वपूर्ण मील का पत्थर है

प्रधानमंत्री के प्रधान सचिव, श्री नृपेन्द्र मिश्रा ने भारतीय राष्ट्रीय अभिलेखागार के महानिदेशक को आज नेताजी सुभाष चन्द्र बोस से संबंधित फाइलों का पहला सेट सौंपा और इसके साथ ही 23 जनवरी, 2016 को उनकी फाइलें सार्वजनिक करने के कार्य की शुरूआत करने की तैयारी कर ली गई है। प्रधानमंत्री श्री नरेन्द्र मोदी ने 7 रेसकोर्स रोड में नेताजी सुभाष चन्द्र बोस के भरे- पूरे परिवार का गर्मजोशी और गर्व के साथ स्वागत किया था। ऐसा करने वाले पहले प्रधानमंत्री होने के सम्मान को अनुभव करते हुए उन्होंने नेताजी के परिवार के सदस्यों को आश्वस्त किया था कि उन्होंने जो भावनाएं और आकांक्षाएं व्यक्त की हैं उसे वे स्वयं और उनकी सरकार पूरी तरह साझा करते हैं। इस बात पर जोर देते हुए कि जो स्वयं अपने इतिहास को भूल जाते हैं वे इतिहास का सृजन नहीं कर सकते हैं, प्रधानमंत्री ने स्पष्ट रूप से कहा कि उनकी सरकार किसी भी तरह इतिहास के रास्ते में बाधा उत्पन्न करने या उसका गला घोटने में विश्वास नहीं करती है बल्कि वह भारत के लोगों के सामने नेताजी के बारे में पूरी जानकारी लाने के लिए प्रतिबद्ध है। उन्होंने नेताजी के परिवारजनों को यह विश्वास दिलाया था कि नेताजी से संबंधित फाइलें सार्वजनिक करने से लेकर इस मामले को अन्य देशों के साथ उठाने तक हर संभव प्रयास किए जाएंगे। उन्होंने यह भी वायदा किया था कि फाइलों को सार्वजनिक करने और जनता के लिए जारी करने का कार्य नेताजी की जयंती 23 जनवरी, 2016 से शुरू कर दिया जाएगा। अपनी प्रतिबद्धता के लिए काम करते हुए सरकार फाइलें सार्वजनिक करने की प्रक्रिया और दिशा-निर्देशों के अधीन तत्परता से निर्धारित प्रक्रिया और कार्यविधि अपना रही है। इस कार्य के एक हिस्से के रूप में प्रधानमंत्री कार्यालय की 33 फाइलों की पहली खेप को आगे प्रोसेसिंग, संरक्षण और डिजिटलीकरण के लिए राष्ट्रीय अभिलेखागार को सौंप दिया गया है। ऐसा प्रधानमंत्री कार्यालय की सभी 58 फाइलों को राष्ट्र के लिए अंतिम रूप से जारी करने की तैयारी के रूप में किया गया है। गृह मंत्रालय और विदेश मंत्रालय अपनी अभिरक्षा में रखी फाइलों को जारी करने के लिए अलग से कार्य कर रहे हैं। नेताजी से संबंधित फाइलों को सार्वजनिक करने के लिए भारत के लोगों की लंबे समय से चल रही मांगों को पूरा करने की दिशा में यह कार्य एक महत्वपूर्ण मील का पत्थर है।
प्रधानमंत्री ने कोविड-19 के लिए टीका विकसित करने वाली तीन उत्पादन इकाइयों का दौरा कर समीक्षा की

प्रधानमंत्री नरेंद्र मोदी ने आज तीन शहरों का दौरा कर टीका विकसित किए जाने वाली इकाइयों और उत्पादन इकाइयों का जायजा लिया और अब तक हुई प्रगति की समीक्षा की। उन्होंने अहमदाबाद स्थित ज़ाइडस बायोटेक पार्क, हैदराबाद स्थित भारत बायोटेक और पुणे स्थित सीरम इंस्टीट्यूट ऑफ इंडिया का दौरा किया। वैज्ञानिकों ने प्रसन्नता जाहिर की कि प्रधानमंत्री ने आमने-सामने की मुलाकात कर उनका उत्साहवर्धन किया है और उनका यह प्रयास कोविड-19 के लिए टीके के विकास की यात्रा के इस मोड़ पर उनका उत्साहवर्धन करेगा। प्रधानमंत्री ने इस बात पर गर्व प्रकट करते हुए कहा कि भारत में विकसित किए जा रहे हैं स्वदेशी टीकों में अब तक प्रगति काफी अच्छी रही है। उन्होंने विकास की इस यात्रा में भारत द्वारा अपनाए जा रहे उच्चतर वैज्ञानिक सिद्धांतों के बारे में बात की, साथ ही टीके को वितरित किए जाने की प्रक्रिया को और बेहतर करने के संबंध में सुझाव भी मांगे। प्रधानमंत्री ने जोर दिया कि भारत महज़ बेहतर स्वास्थ्य के लिए टीकों की आवश्यकता नहीं महसूस करता बल्कि विश्व की भलाई में इसकी भूमिका देखता है और भारत अपने पड़ोसी देशों के साथ-साथ अन्य देशों को भी मदद करने के कर्तव्य को समझता है क्योंकि इस वायरस के विरुद्ध यह लड़ाई निजी नहीं बल्कि सामूहिक है। उन्होंने वैज्ञानिकों से आह्वान किया कि वह इस बारे में अपने स्वतंत्र और निर्भीक विचार व्यक्त करें कि कैसे भारत अपने नियामक व्यवस्था को और बेहतर कर सकता है। वैज्ञानिकों ने कोविड-19 से बेहतर मुकाबले के लिए विकसित की जा रही विभिन्न नई औषधियों के बारे में प्रस्तुति दी। अहमदाबाद स्थित ज़ाइडस बायोटेक पार्क का दौरा करते हुए प्रधानमंत्री ने कहा कि अहमदाबाद स्थित बायोटेक पार्क जाने का उद्देश्य इस संबंध में और अधिक जानकारी लेना था कि किस तरह से डीएनए आधारित हैस्वदेशी टीकाजो ज़ाइडस कैडिला द्वारा विकसित किया जा रहा है। प्रधानमंत्री ने कहा कि इस प्रयास के पीछे लगी पूरी टीम को मैं बधाई देता हूं। भारत सरकार सक्रियता से उनके साथ काम कर रही है ताकि इस महत्वपूर्ण यात्रा में उनकी मदद की जा सके। हैदराबाद स्थित भारत बायोटेक पार्क का दौरा करने पर प्रधानमंत्री ने कहा कि हैदराबाद स्थित भारत बायोटेक में स्वदेशी कोविड-19 टीके की विकास की प्रक्रिया के बारे में मुझे जानकारी दी गई। परीक्षण में अब तक हुई प्रगति के लिए मैंने वैज्ञानिकों को बधाई दी। उनका दल आईसीएमआर के साथ एकजुट होकर काम कर रहा है ताकि प्रगति को और तेज किया जा सके। पुणे स्थित सीरम इंस्टिट्यूट का दौरा करने के बाद प्रधानमंत्री ने कहा कि सीरम इंस्टीट्यूट ऑफ इंडिया के दल से काफी अच्छा वार्तालाप हुई। उन्होंने इसके परीक्षण में अब तक हुई प्रगति और टीके के उत्पादन को तेज करने के बारे में उनकी क्या योजनाएं हैं इस बारे में जानकारी दी। साथ ही साथ टीके के उत्पादन इकाई का अवलोकन करने का अवसर भी मिला। एमजी/एएम/डीटी/डीसी
कैबिनेट ने जिओसिंक्रोनस (भू-समकालिक) उपग्रहप्रक्षेपणवाहनमार्क-IIIके लिए निरंतरता कार्यक्रम को मंजूरी दी

प्रधानमंत्री श्री नरेन्द्र मोदी की अध्यक्षता में संपन्न केन्द्रीय मंत्रिमंडल (कैबिनेट)ने जिओसिंक्रोनस (भू-समकालिक) उपग्रहप्रक्षेपणवाहन मार्क-III (जीएसएलवी एमके-III) निरंतरता कार्यक्रम (चरण -1) के वित्तीय सहायता की मंजूरी दे दी है जिसमें दस (10) जीएसएलवी (एमके-III) उड़ानें शामिल हैं तथा जिसकी कुल अनुमानित लागत 4338.20 करोड़रु है। इस 4338.20 करोड़ रु में दस जीएसएलवी एमके-III वाहन, आवश्यक सुविधा वृद्धि, कार्यक्रम प्रबंधन और प्रक्षेपण अभियान की लागत भी शामिल है। जीएसएलवी एमके–IIIनिरंतरता कार्यक्रम-चरण 1परिचालन उड़ानों का पहला चरण है जो देश की उपग्रह संचार आवश्यकताओं को पूरा करने हेतु 4 टन वर्ग के संचार उपग्रहों को प्रक्षेपित करने में सक्षमता प्रदान करेगा। जीएसएलवी एमके–III के परिचालन से 4 टन संवर्ग के संचार उपग्रहों कोप्रक्षेपितकरने में सक्षम होने के कारण देश आत्मनिर्भर हो जाएगा और जिससे हमारे देश के अंतरिक्ष के बुनियादी ढांचे को बनाए रखने एवं मजबूत करने तथा विदेशी प्रक्षेपण पर निर्भरता को कम करने में मददगार साबित होगा। जीएसएलवी एमके–IIIनिरंतरता कार्यक्रम-चरण 1 के अंतर्गत ग्रामीण ब्रॉडबैंड कनेक्टिविटी के लिए उच्च प्रवाह उपग्रहों की राष्ट्रीय मांग को पूरा करने, डीटीएच, वीसैट और टेलीविजन प्रसारणकर्ताओं के लिए ट्रांसपोंडर की उपलब्धता को बढ़ाने तथा बनाए रखने हेतु संचार उपग्रहों की प्रक्षेपण आवश्यकता को पूरा करेगा। जीएसएलवी एमके–IIIनिरंतरता कार्यक्रम-चरण 1जीएसएलवी एमके–III प्रक्षेपण वाहन की परिचालन उड़ानों का पहला चरण होगा और इसकी मंजूरी से 2019-2024 की अवधि के दौरान उपग्रहों केप्रक्षेपण को पूरा करने में सहायक सिद्ध होगा। पृष्ठभूमि: जिओसिंक्रोनस (भू-समकालिक) उपग्रहप्रक्षेपणवाहनमार्क-III (जीएसएलवी एमके–III) को जिओसिंक्रोनस (भू-समकालिक)स्थानांतरण कक्षा (जीटीओ) में उपग्रहों के 4 टन वर्ग में प्रक्षेपित करने के लिए विकसित किया गया है।इसने 2014 में एक प्रयोगात्मक उड़ान (एलवीएम 3-एक्स) और 2017 में एक विकास उड़ान (जीएसएलवी एमकेIII-डी 1) पूरा कर लिया है।दूसरा विकास उड़ान इस वर्ष 2018-19 के दूसरे क्वाटर (जुलाई-सितम्बर) में पूरा कर लिया जाएगा। निरंतरता कार्यक्रम-चरण 1संचार उपग्रहों के 4 टन वर्ग के लिए अंतरिक्ष तक स्वतंत्र पहुंच में सक्षम कर देगा। राष्ट्रीय आवश्यकताओं को पूरा करने के साथ-साथ प्रक्षेपण सेवाओं के लिए अंतरराष्ट्रीय बाजार में अपनी वाणिज्यिक क्षमता को बढ़ावा देने हेतु संचार उपग्रहों के 4 टन वर्ग प्रक्षेपण में जीएसएलवी एमके -III एक लागत प्रभावी वाहन के रूप में स्थापित कर देगा।
मुझे कई वर्षों तक डॉ. कलाम के साथ निकटता से संवाद करने का सौभाग्य मिला: प्रधानमंत्री

प्रधानमंत्री श्री नरेन्द्र मोदी ने आज डॉ. ए.पी.जे. अब्दुल कलाम की जयंती पर उनके साथ अपने संबंधों से जुड़े क्षणों को साझा किया। ‘मोदी स्टोरी’ के एक ट्वीट, जिसमें डॉ. कलाम के पोते ने श्री नरेन्द्र मोदी के साथ डॉ. कलाम के प्यार भरे बंधन और उनकी विरासत को सम्मानित करने के लिए प्रधानमंत्री द्वारा किए गए प्रयासों से जुड़ी यादें साझा की हैं, का उत्तर देते हुए प्रधानमंत्री ने ट्वीट किया: “मुझे कई वर्षों तक डॉ. कलाम के साथ निकटता से संवाद करने का सौभाग्य मिला। मैंने भारत की प्रगति को लेकर उनकी प्रतिभा, विनम्रता और जुनून को करीब से देखा है।”
प्रधानमंत्री ने सीआईएसएफ स्थापना दिवस पर सीआईएसएफ कर्मियों को शुभकामनाएं दी

प्रधानमंत्री श्री नरेन्द्र मोदी ने केंद्रीय औद्योगिक सुरक्षा बल (सीआईएसएफ) के स्थापना दिवस पर सीआईएसएफ कर्मियों और उनके परिवारों को शुभकामनाएं दी है। श्री मोदी ने एक ट्वीट में कहा ‘सीआईएसएफ के स्थापना दिवस पर बल के साहसी कर्मियों और उनके परिवारों को शुभकामनाएं। देश की राष्ट्रीय सुरक्षा और प्रगति को आगे बढ़ाने में उनकी भूमिका का विशेष महत्व है। वर्ष 2019 में मैंने सीआईएसएफ स्थापना दिवस समारोह में हिस्सा लिया था। यहां मैं तब बोला था।‘
मंत्रिमंडल ने सेबी और पूंजी बाजार प्राधिकरण (सीएमए), कुवैत के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारतीय प्रतिभूति और विनिमय बोर्ड (सेबी) और पूंजी बाजार प्राधिकरण (सीएमए), कुवैत द्वारा पारस्‍परिक सहयोग और तकनीकी सहायता से संबंधित समझौता ज्ञापन (एमओयू) पर हस्‍ताक्षर किए जाने को अपनी मंजूरी प्रदान कर दी है। इस एमओयू से दो विनियामकों के बीच आर्थिक संबंधों के विकास और सहयोग बढ़ने की सम्‍भावना है और इसका लक्ष्‍य दोनों देशों में प्रतिभूति बाजारों के प्रभावी विकास के लिए वातावरण तैयार करना है। इससे इन दो देशों के बीच सूचना साझा करने के तन्‍त्र को मजबूत बनाने की दिशा में भी मदद मिलेगी। इससे सेबी और सीएमए, कुवैत की ओवरसीज पारस्‍परिक सहयोग एवं विनियामक गतिविधियां भी सुदृढ़ होने की सम्‍भावना है।
प्रधानमंत्री ने वडोदरा में विकास परियोजनाओं को लॉन्‍च किया

प्रधानमंत्री श्री नरेन्‍द्र मोदी ने आज वडोदरा में आयोजित एक जनसभा में वडोदरा सिटी कमांड कंट्रोल सेंटर, वाघोडिया क्षेत्रीय जल आपूर्ति योजना और बैंक ऑफ बड़ौदा के नए मुख्‍यालय भवन को राष्‍ट्र को समर्पित किया। प्रधानमंत्री ने, प्रधानमंत्री आवास योजना (शहरी के साथ-साथ ग्रामीण) के तहत लाभार्थियों को मकानों की चाबियां सौंप दीं। उन्‍होंने एक एकीकृत परिवहन केंद्र, क्षेत्रीय जल आपूर्ति योजनाएं, आवास परियोजनाएं और एक फ्लाईओवर सहित कई बुनियादी ढांचा एवं विकास परियोजनाओं की आधारशिला रखी। उन्‍होंने वडोदरा में एचपीसीएल की एक नई विपणन टर्मिनल परियोजना और मुंद्रा-दिल्‍ली पेट्रोलियम उत्‍पाद पाइपलाइन की क्षमता में विस्‍तार के लिए भी आधारशिला रखी। प्रधानमंत्री ने जनसभा को संबोधित करते हुए कहा कि आज वडोदरा में जिस पैमाने पर विकास कार्य शुरू किए जा रहे हैं वह अभूतपूर्व है। प्रधानमंत्री ने कहा कि सरकार स्‍पष्‍ट तौर पर मानती है कि विकास उसकी प्राथमिकता है और संसाधनों का उपयोग जनता के कल्‍याण के लिए किया जा रहा है। प्रधानमत्री ने कहा कि जब वह बच्‍चे थे तो घोघा से दहेज के बीच फेरी सेवा के बारे में सुना करते थे। उन्‍होंने कहा कि सरकार अब समग्र विकास पर ध्‍यान केंद्रित कर रही है और आज उस फेरी सेवा का परिचालन शुरू हो रहा है। प्रधानमंत्री ने कहा कि पिछले वर्षों की तरह इस साल भी 31 अक्‍टूबर को सरदार पटेल की जयंती पर ‘रन फॉर यूनिटी’ का आयोजन किया जाएगा। उन्‍होंने लोगों से इसमें उत्‍साह के साथ भाग लेने का आग्रह किया।
प्रधानमंत्री ने श्री मोतीलाल वोरा जी के निधन पर शोक व्यक्त किया

प्रधानमंत्री श्री नरेन्द्र मोदी ने श्री मोतीलाल वोरा जी के निधन पर गहरा शोक प्रकट किया है। एक ट्वीट में प्रधानमंत्री ने कहा "श्री मोतीलाल बोरा जी कांग्रेस के वरिष्ठतम नेता थे जिन्हें दशकों लंबे राजनीतिक जीवन में व्यापक प्रशासनिक और सांगठनिक अनुभव था। उनके अचानक निधन से मुझे दुःख पहुंचा है।मेरी संवेदनाएं दुःख की इस घड़ी में उनके परिवारजनों और समर्थकों के साथ हैं। ओम शान्ति।
प्रधानमंत्री ने कृष्‍णा नदी में नाव डुबने से लोगों की मृत्‍यु पर दु:ख जताया

प्रधानमंत्री श्री नरेन्‍द्र मोदी ने कृष्‍णा नदी में नाव डुबने से लोगों की मृत्‍यु पर दु:ख व्‍यक्‍त किया है। अपने संदेश में प्रधानमंत्री ने कहा – ‘‘कृष्‍णा नदी में नाव के डुबने की घटना दु:खद है। मैं इस त्रासदी में जान गंवाने वाले लोगों के परिवारों के दु:ख में शामिल हूं। आंध्र प्रदेश सरकार और राष्‍ट्रीय आपदा प्रबंधन बल मुख्‍यालय बचाव कार्यों में जुटे हुए हैं।’’
अमरीकी कांग्रेस की प्रतिनिधि तुलसी गबार्ड ने प्रधानमंत्री से मुलाकात की

अमरीकी कांग्रेस की सदस्‍य प्रतिनिधि तुलसी गबार्ड ने आज शाम प्रधानमंत्री श्री नरेन्‍द्र मोदी से भेंट की। हवाई से चुनी गईं डेमोक्रेट प्रतिनिधि अमरीकी कांग्रेस की एकमात्र हिंदू सदस्‍य हैं। उन्‍होंने प्रधानमंत्री के साथ द्विपक्षीय संबंधों, पर्यावरण चुनौतियों, क्षेत्रीय सुरक्षा चुनौतियों, आतंकवाद और पेशावर में स्‍कूली बच्‍चों की हत्‍या सहित व्‍यापक विषयों पर बातचीत की। तुलसी गबार्ड ने विकास में तेजी लाने, समावेशिक आर्थिक विकास को प्रोत्‍साहित करने, बुनियादी आवश्‍यकताएं प्रदान करने तथा स्‍वच्‍छता प्रोत्‍साहन के लिए घरेलू मोर्चों पर प्रधानमंत्री की पहलों की सराहना की। उन्होंने भारत की आध्यात्मिक और सांस्कृतिक परांपराओं में गहरी दिलचस्पी व्यक्त की और इन परांपराओं को अमेरिका में प्रोत्साहित करने के अपने प्रयासों के बारे में बताया।
प्रधानमंत्री ने काठमांडू में पशुपतिनाथ धर्मशाला का उद्घाटन किया

प्रधानमंत्री श्री नरेन्द्र मोदी ने आज नेपाल के प्रधानमंत्री श्री के.पी. ओली के साथ काठमांडू में संयुक्त रूप से पशुपतिनाथ धर्मशाला का उद्घाटन किया। इस अवसर पर बोलते हुए प्रधानमंत्री ने कहा कि वह जब भी यहां आते हैं, काठमांडू के लोगों के प्रेम एवं स्नेह को महसूस करते हैं। उन्होंने कहा कि भारत के प्रति अपनापन की यह भावना नेपाल में स्पष्ट है। उन्होंने पशुपतिनाथ एवं नेपाल में अन्य मंदिरों की अपनी पूर्व की यात्राओं का स्मरण किया। उन्होंने कहा कि भारत और नेपाल के बीच आध्यात्मिक संबंध समय और दूरी से आगे निकल चुके हैं। उन्होंने कहा कि इस संदर्भ में वह इस धर्मशाला का उद्घाटन कर के प्रसन्न हैं। प्रधानमंत्री ने कहा कि पशुपतिनाथ, मुक्तिनाथ एवं जानकी धाम के मंदिर भारत के साथ संबंधों को सुदृढ़ करने के अतिरिक्त विविधता में एकता को प्रदर्शित करते हैं। उन्होंने हिंदू धर्म और बौद्ध धर्म की समृद्ध परंपराओं की चर्चा की। उन्होंने यह भी उल्लेख किया कि किस प्रकार बौद्ध धर्म भारत और नेपाल के बीच एक महत्वपूर्ण संपर्क है। उन्होंने कहा कि दोनों देशों को अपनी गौरवशाली विरासत के प्रति गर्व है। प्रधानमंत्री ने विशेष रूप से समाज के निर्बल एवं सीमांत वर्गों के लोगों के लिए विकास की आवश्यकता पर जोर दिया। उन्होंने कहा कि भारत आर्थिक विकास में नई ऊँचाईयां छू रहा है और ‘सबका साथ सबका विकास’ के विजन में नेपाल के लोग भी शामिल हैं। उन्होंने कहा कि भारत नेपाल में राजनीतिक स्थिरता को देख कर प्रसन्न है उन्होंने कहा कि नेपाल को हमेशा भारत की सद्भावन और सहयोग का लाभ मिलेगा।
प्रधानमंत्री ने श्री एस. सेल्वागणपति के राज्यसभा में चुने जाने पर प्रसन्नता व्यक्त की

प्रधानमंत्री श्री नरेन्द्र मोदी ने पुदुच्चेरी से श्री एस. सेल्वागणपति के राज्यसभा में चुने जाने पर प्रसनन्नता व्यक्त की है। एक ट्वीट में प्रधानमंत्री ने कहा हैः “भाजपा के हर कार्यकर्ता के लिये यह गौरव की बात है कि हमारी पार्टी को श्री एस. सेल्वागणपति जी के रूप में पुदुच्चेरी से राज्यसभा का पहला सांसद मिल गया है। पुदुच्चेरी के लोगों ने हमारे प्रति जो विश्वास जताया है, उसके लिये हम कृतज्ञ हैं। हम पुदुच्चेरी की प्रगति के लिये काम करते रहेंगे।”
प्रधानमंत्री ने स्टार्ट-अप इंडिया अभियान का शुभारंभ किया; स्टार्ट-अप को बढ़ावा देने के लिए कार्ययोजना की घोषणा की

प्रधानमंत्री श्री नरेन्द्र मोदी ने शनिवार को नई दिल्ली में स्टार्ट-अप इंडिया अभियान का शुभारंभ किया। अभियान के शुभारंभ पहले उद्यमशीलता के विभिन्न पहलुओं पर एकदिवसीय कार्यशाला का आयोजन किया गया। इस अवसर पर प्रधानमंत्री श्री मोदी ने वर्चुअल प्रदर्शनी का भ्रमण किया और स्टार्ट-अप उद्यमियों से संवाद किया। इस कार्यक्रम के दौरान प्रधानमंत्री के संबोधन से पहले 10 शानदार स्टार्ट-अप इनोवेटर्स ने अपने विचार साझा किए। उन्होंने कहा कि जब उन्होंने 15 अगस्त को स्टार्ट-अप इंडिया अभियान लॉन्च किया था, तो इस घोषणा पर ज्यादा ध्यान नहीं दिया गया लेकिन आज बड़ी संख्या में लोग इसे समर्थन दे रहे हैं। प्रधानमंत्री ने कहा कि आम तौर पर सफल स्टार्ट-अप उन लोगों द्वारा बनाए जाते हैं, जो खास विचारो पर काम करते हैं या लोगों के सामने आ रही समस्याओं को हल निकालने की बात करते हैं। उन्होंने कहा कि पैसा कमाना उनका प्राथमिक उद्देश्य नहीं, लेकिन अक्सर उनके उप-उत्पाद होते हैं। उन्होंने कहा कि स्टार्ट-अप इनोवेटर्स अक्सर दूसरों के प्रति सहानुभूति की भावना से आगे बढ़ते हैं। प्रधानमंत्री ने कहा कि वह चाहते हैं, भारत के युवा नौकरी खोजने वाले के बजाय रोजगार पैदा करने वाले बनें। उन्होंने कहा कि यदि एक स्टार्ट-अप सिर्फ 5 लोगों को भी रोजगार दे, तो यह भी राष्ट्र की बड़ी सेवा होगी। उन्होंने यह भी कहा कि युवा इनोवेटर्स को फसल हानि और साइबर सुरक्षा पर ध्यान केंद्रित करना चाहिए। प्रधानमंत्री स्टार्ट-अप कार्ययोजना की मुख्य बातों पर प्रकाश डाला। उन्होंने कहा कि स्टार्ट-अप्स को वित्तपोषण के लिए एक 10,000 करोड़ रुपए का स्टार्ट-अप फंड बनाया जाएगा। उन्होंने कहा कि स्टार्ट-अप को पहले तीन साल तक लाभ पर आयकर के भुगतान से छूट दी जाएगी। उन्होंने कहा कि सरकार स्टार्ट-अप्स के लिए एक सरल निकासी नीति पर काम कर रही है। उन्होंने यह भी कहा कि सरकार स्टार्ट-अप पेटेंट आवेदनों की फास्ट-ट्रैकिंग पर काम कर रही है। उन्होंने स्टार्ट-अप कारोबारों के लिए पेटेंट शुल्क में 80 फीसदी तक छूट की घोषणा की और कहा कि स्टार्ट-अप के लिए 9 श्रम और पर्यावरण कानूनों के वास्ते एक स्व-प्रमाणन आधारित अनुपालन व्यवस्था पेश की जाएगी। उन्होंने कहा कि नवाचार को बढ़ावा देने के लिए जल्द ही अटल इनोवेशन मिशन पेश किया जाएगा।
प्रधानमंत्री ने स्वास्थ्य सुविधा पहल कार्यक्रमों की समीक्षा की

प्रधानमंत्री श्री नरेन्द्र मोदी को आज केंद्र सरकार के विभिन्न सुविधा कार्यक्रमों तथा सहस्त्राब्दि विकास उद्देश्यों की प्रगति से अवगत कराया गया। प्रधानमंत्री ने कहा कि स्वास्थ्य सूचकांकों में सुधार की ओर स्वच्छ भारत अभियान के योगदान का आकलन किया जाना चाहिए। उन्होंने स्वास्थ्य सुविधा देखभाल क्षेत्र में बेहतर पद्धतियों के दस्तावेजीकरण और इन्हें अपनाए जाने पर जोर दिया ताकि इनका अधिक से अधिक लाभ उठाया जा सके। प्रधानमंत्री ने इस बात पर भी ध्यान दिया कि मानव विकास सूचकांक और सामाजिक मापदंड के क्षेत्रों में काफी प्रगति की जा रही है। ऐसे क्षेत्रों में कुल प्रजनन दर में काफी कमी आई है। उन्होंने कहा कि निम्न प्रजनन दर के फायदों को देश के सभी लोगों तक पहुंचाया जाना चाहिए। प्रधानमंत्री ने स्वास्थ्य मंत्रालय से कहा कि देश के विभिन्न हिस्सों में अचानक उभरने वाली कई स्वास्थ्य संबंधी समस्याओं पर निगरानी रखी जाए, जैसे कि पूर्वी उत्तर प्रदेश और बिहार में जापानी एनसेफेलाइटिस अचानक कहर बरपाती है। उन्होंने कहा कि शहरी क्षेत्रों में रहने वाले गरीबों के लिए स्वास्थ्य संबंधी देखभाल कार्यक्रमों पर ध्यान दिए जाने की आवश्यकता है। इस बैठक में स्वास्थ्य एवं परिवार कल्याण मंत्री श्री जे. पी. नड्डा भी उपस्थित थे।
संयुक्त राज्य अमेरिका के राष्ट्रपति के साथ द्विपक्षीय बैठक में प्रधानमंत्री श्री नरेंद्र मोदी द्वारा उद्घाटन भाषण

Mr. President, आपसे मिलकर हमेशा बहुत ख़ुशी होती है। आज हमने एक और सकारात्मक और उपयोगी Quad Summit में भी साथ साथ भाग लिया। भारत और अमेरिका की स्ट्रेटेजिक पार्टनरशिप सही मायने मे एक पार्टनरशिप ऑफ़ ट्रस्ट है। हमारे साझा मूल्यों, और सुरक्षा सहित कई क्षेत्रों में हमारे समान हितों ने इस ट्रस्ट के bond को मजबूत किया है। हमारे people to people रिलेशन्स और घनिस्ट आर्थिक सम्बन्ध भी हमारी पार्टनरशिप को यूनिक बनाते है। हमारे बीच ट्रेड और निवेश में भी निरंतर विस्तार होता जा रहा है , यद्यपि ये हमारे पोटेंशियल से अभी बहुत कम है। मुझे विश्वास है कि हमारे बीच India-USA Investment Incentive Agreement से निवेश की दिशा में concrete प्रगति देखने को मिलेगी। हम टेक्नोलॉजी के क्षेत्र में अपना द्विपक्षीय सहयोग बढ़ा रहे हैं, और वैश्विक मुद्दों पर भी आपसी समन्वय सुदृंढ कर रहे हैं । हम दोनों ही देश Indo-Pacific क्षेत्र के बारे में भी समान नजरिया रखते हैं और न सिर्फ द्विपक्षीय स्तर पर बल्कि अन्य like-minded देशों के साथ अपने साझा मूल्यों और साझा हितों को सुरक्षित रखने के लिए काम कर रहे हैं। Quad और कल घोषित IPEF इसके सक्रिय उदहारण हैं । आज हमारी चर्चा से इस positive momentum को और गति मिलेगी। मुझे विश्वास है की भारत और अमेरिका की मित्रता, वैश्विक शांति और स्थिरता , planet की sustainibility, और मानवजाति के कल्याण के लिए एक force for good बनी रहेगी।
प्रधानमंत्री ने राष्ट्रीय बाल पुरस्कार, 2021 के विजेताओं के साथ बातचीत की

प्रधानमंत्री श्री नरेन्द्र मोदी ने आज वीडियो कॉन्फ्रेंसिंग के माध्यम से प्रधानमंत्री राष्ट्रीय बाल पुरस्कार (पीएमआरबीपी) पुरस्कार विजेताओं के साथ बातचीत की। केंद्रीय महिला एवं बाल विकास मंत्री श्रीमती स्मृति जुबिन ईरानी भी इस अवसर पर उपस्थित थीं। प्रधानमंत्री ने कहा कि इस वर्ष के पुरस्कार विशेष हैं, क्योंकि विजेताओं ने उन्हें कोरोना के कठिन समय में अर्जित किया है। बातचीत के दौरान, प्रधानमंत्री ने स्वछता आंदोलन जैसे प्रमुख व्यवहार-परिवर्तन अभियानों में बच्चों की भूमिका को रेखांकित किया। उन्होंने कहा कि जब कोरोना के समय में बच्चे हैंडवॉश कैंपेन जैसे अभियानों में शामिल हुए, तब अभियान ने लोगों की सोच को प्रभावित किया और अभियान सफल हुआ। प्रधानमंत्री ने क्षेत्रों की विविधता को भी रेखांकित किया, जिनमें इस वर्ष पुरस्कार दिए गए हैं। प्रधानमंत्री ने कहा कि जब एक छोटे विचार के लिए आवश्यक कार्य किये जाते हैं, तो परिणाम प्रभावशाली होते हैं। उन्होंने बच्चों को कार्य करने पर विश्वास करने के लिए कहा क्योंकि विचारों और कार्य की इस परस्पर क्रिया से लोगों को महत्वपूर्ण चीजों के लिए प्रेरणा मिलती है। प्रधानमंत्री ने बच्चों को सलाह दी कि वे इन उपलब्धियों तक सीमित ना रहें और अपने जीवन में बेहतर परिणाम के लिए प्रयास करते रहें। प्रधानमंत्री ने बच्चों से अपने मन में तीन चीजें, तीन प्रतिज्ञा रखने को कहा। सबसे पहले, निरंतरता की प्रतिज्ञा। कार्य करने की गति में कोई कमी नहीं होनी चाहिए। दूसरा, देश के लिए प्रतिज्ञा। यदि हम देश के लिए काम करते हैं और हर काम को देश के संदर्भ में देखते हैं, तो वह काम स्वयं से अधिक महत्वपूर्ण हो जाता है । उन्होंने कहा कि बच्चों को यह सोचना चाहिए कि वे देश के लिए क्या कर सकते हैं, क्योंकि हम आजादी के 75 वें वर्ष में प्रवेश कर रहे हैं। तीसरा, विनम्रता की प्रतिज्ञा। प्रधानमंत्री ने निष्कर्ष के तौर पर कहा कि प्रत्येक सफलता के साथ हमें अधिक विनम्र होना चाहिए, क्योंकि हमारी विनम्रता दूसरों को हमारी सफलता पर खुश होने के लिए प्रेरित करेगी। भारत सरकार नवाचार, शिक्षा उपलब्धि, खेल, कला तथा संस्कृति, सामाजिक सेवा और बहादुरी के क्षेत्र में असाधारण क्षमताओं और उत्कृष्ट उपलब्धि वाले बच्चों को प्रधानमंत्री राष्ट्रीय बाल पुरस्कार के तहत बाल शक्ति पुरस्कार प्रदान करती है। इस वर्ष, बाल शक्ति पुरस्कार की विभिन्न श्रेणियों के तहत देश भर के 32 आवेदकों को पीएमआरबीपी -2021 के लिए चुना गया है। एमजी/ एएम/ जेके
प्रधानमंत्री ने ‘इंफ्रा गति के 8 साल’ का विवरण साझा किया

प्रधानमंत्री श्री नरेन्द्र मोदी ने हैशटैग #8YearsOfInfraGati के तहत सरकार के 8 वर्षों के दौरान बुनियादी ढांचे के विकास का विवरण साझा किया है। प्रधानमंत्री ने एक ट्वीट में कहा: “बेहतर हवाई संपर्क। मेट्रो परिवहन सुविधा सहित और भी अधिक शहर। इंफ्रा के लिए अभूतपूर्व जोर। रेलवे का आधुनिकीकरण। कैसे भारत अपने लोगों के लिए अगली पीढ़ी के बुनियादी ढांचे का निर्माण कर रहा है, उसकी एक झलक। #8YearsOfInfraGati “8 वर्षों के दौरान जिस प्रकार इन्फ्रास्ट्रक्चर के क्षेत्र में तेज विकास किया है, वो न्यू इंडिया के दमखम को प्रदर्शित करता है। सड़कें, हवाई अड्डे, रेल इन्फ्रास्ट्रक्चर एवं बंदरगाहों के निर्माण के साथ ही आज पीएम गति शक्ति के जरिए इस क्षेत्र को नई गति मिल रही है। #8YearsOfInfraGati” एमजी/ एमए/ एसकेएस
प्रधानमंत्री ने रानी लक्ष्मीबाई को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने रानी लक्ष्मीबाई को उनकी जयंती पर श्रद्धांजलि अर्पित की है। प्रधानमंत्री ने कहा, “रानी लक्ष्मीबाई प्रत्येक भारतीय के लिये एक प्रेरणास्रोत्र हैं। विषम परिस्थितियों में साहस और साम्राज्यवाद के प्रति उनके निरन्तर विरोध को कभी भी भूला नही जा सकता है। उनके जैसे महान लोगों के कारण ही भारत को स्वतंत्रता मिली। उनकी जयंती पर उन्हें याद करता हूं।”
प्रधानमंत्री ने देश में निर्मित पहले अंतरिक्ष यान आरएलवी-टीडी के सफल प्रक्षेपण के अवसर पर इसरो के वैज्ञानिकों को बधाई दी

प्रधानमंत्री श्री नरेन्द्र मोदी ने देश में निर्मित पहले अंतरिक्ष यान आरएलवी-टीडी के सफल प्रक्षेपण के अवसर पर भारतीय अंतरिक्ष अनुसंधान संगठन (इसरो) के वैज्ञानिकों को बधाई दी है। प्रधानमंत्री ने कहा “देश में निर्मित पहले अंतरिक्ष यान आरएलवी-टीडी का प्रक्षेपण हमारे वैज्ञानिकों के कर्मशील प्रयासों का परिणाम है। उनको बधाई। हमारे वैज्ञानिक और इसरो जिस ऊर्जा और समर्पण के साथ वर्षों से काम कर रहे हैं, वह असाधारण और अति-प्रेरणादायक है।”
मंत्रिमंडल ने रिचर्डसन एंड क्रुडास (1972) लि. के भारत सरकार के ऋण को इक्विटी में बदलने और ब्याज से छूट देने को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने केंद्रीय सार्वजनिक उपक्रम एम/एस रिचर्डसन एंड क्रुडास (1972) लिमिटेड (आर एंड सी) के औद्योगिक एवं वित्तीय पुनर्गठन बोर्ड (बीआईएफआर) के दायरे से बाहर लाने के लिए भारी उद्योग विभाग के प्रस्ताव को मंजूरी दी है। इसी उद्देश्य से मंत्रिमंडल ने भारत सरकार द्वारा कंपनी को दिए गए 101.78 करोड़ रुपये के ऋण के साथ-साथ उस पर अर्जित 424.81 करोड़ रुपये के ब्याज को इक्विटी में बदलने की मंजूरी दी है। इसके अलावा मंत्रिमंडल ने कंपनी की नागपुर एवं चेन्नई इकाइयों के रणनीतिक विनिवेश और कंपनी के परिचालन को मुंबई भूमि से किसी अन्य जगह पर स्थानांतरित करने को सैद्धांतिक मंजूरी दी है। हालांकि मुंबई में कंपनी के भूखंड की श्रेणी को लीज होल्ड से बदलकर ‘ऑक्यूपेशन क्लास 2’ किया जाएगा ताकि सरकारी दिशानिर्देशों के तहत उस भूखंड के बेहतर इस्तेमाल के लिए कंपनी को समर्थ बनाया जा सके।